Toyota Urban Cruiser ligner en dansk succeshistorie

Et firecifret antal danskere har allerede trykket bestil på Toyotas nye Urban Cruiser – og det på rekordtid. Med en opsigtsvækkende grøn lakering som favorit, ligner den kompakte SUV en rendyrket succeshistorie, før den overhovedet er trillet ud på de danske veje.

Toyota åbnede for salget lige inden sommerferien, og her få måneder senere har tusindvis allerede sat sig i kø til en Urban Cruiser. De første biler er netop trillet ud af fabrikken i Indien og er på vej mod Toyotas terminal i Malmø – klar til at lande i Danmark i løbet af efteråret.

Toyota tilbyder Urban Cruiser med to batteristørrelser – 49 kWh med 344 kilometers rækkevidde eller 61 kWh med op til 426 kilometer. Og her er der næsten ingen tvivl blandt køberne: 99 procent har valgt den store pakke.

Grøn er det nye sort

Forklaringen er enkel. For blot 15.000 kroner ekstra får man ikke bare længere rækkevidde, men også en kraftigere motor og en komplet vinterpakke med varme i sæder, rat, viskere og spejle. Det gør det svært at sige nej – især i et land, hvor kulden er en tilbagevendende gæst.

Og så har hver femte dansker valgt at smide yderligere 10.000 kroner oveni for firehjulstræk. Det giver lidt mere kraft og tryghed, når vintervejret viser tænder.

Urban Cruiser | Active 49 kWh FWD | Active 61 kWh FWD | Active 49 kWh AWD | Executive 61 kWh FWD | Executive 61 kWh AWD
Rækkevidde | 300 km | 400 km | 350 km | 400 km | 350 km
Batterikapacitet | 49 kWh | 61 kWh | 61 kWh | 61 kWh | 61 kWh
Motor | 144 hk | 174 hk | 184 hk | 174 hk | 184 hk
Moment | 189 Nm | 189 Nm | 300 Nm | 189 Nm | 300 Nm
Ladeeffekt (AC/DC) | 11 kW / 53 kW | 11 kW / 67 kW | 11 kW / 53 kW | 11 kW / 67 kW | 11 kW / 67 kW
Pris | 234.990 kr. | 249.990 kr. | 259.990 kr. | 269.990 kr. | 279.990 kr.

Farverne overrasker også. Normalt er det sort, hvid og grå, der dominerer, men blandt de første Urban Cruiser-kunder topper farven Pine Green med hele 17 procent. Grøn som forårsskovens bund – og åbenbart også som danskernes nye bilvalg. Grafitgrå og nimbusblå følger tæt efter, mens klassisk sølv stadig holder sig i top-3.

Alternativerne

Men selvom Toyota Urban Cruiser allerede ligner en succes, så lander den i et felt med hård konkurrence. Kia EV3 byder sig til med moderne design og lang rækkevidde, Volvo EX30 lokker med premiumfølelse og sikkerhed i topklasse – og så er der Skoda Elroq, der på rekordtid har taget danskerne med storm som en af de mest eftertragtede kompakte el-SUV’er. Specielt ladeeffekten på bare 53 / 67 kW ligner en hæmsko for Urban Cruiser.

Urban Cruiser får altså ikke vejen for sig selv, men må bevise, at pris, garanti og grøn charme er nok til at fastholde danskernes opmærksomhed i kampen mod stærke rivaler.

Toyota Urban Cruiser ligner en dansk succeshistorie