Toyota klar med tredje elbil – lander i Danmark allerede i år

Toyota har præsenteret sin tredje dedikerede elbil, Toyota C-HR+, en mellemstor SUV baseret på Toyotas e-TNGA platform. Modellen kommer til Danmark senere i år.

C-HR+ er 4,52 meter lang og har en akselafstand på 2,75 meter, som skal give god plads til passagerer og bagage. Kabinen har bløde materialer og funktioner som trådløse opladere, USB-porte ved bagsædet samt mulighed for panoramaglastag.

Toyota tilbyder C-HR+ med to batteristørrelser: 57,7 kWh og 77 kWh. Det mindre batteri fås kun med forhjulstræk og 167 hk, mens det større batteri tilbydes med enten forhjuls- eller firehjulstræk med en maksimal ydelse på 343 hk. Firehjulstrækkeren accelererer fra 0-100 km/t på 5,2 sekunder, og rækkevidden forventes at være op til 600 kilometer ifølge WLTP-standarden.

Toyota C-HR+ (foto: Toyota)

Opladning er mulig med op til 150 kW via DC lynladning, og bilen har standard batteriforvarmning samt varmepumpe. Den integrerede AC-oplader yder 11 kW med mulighed for opgradering til 22 kW.

Modellen har lavere tyngdepunkt og øget karrosseristivhed sammenlignet med tidligere Toyota-modeller. C-HR+ er udstyret med Toyotas T-Mate sikkerhedssystemer og en standard 14-tommer multimedieskærm med navigation, der understøtter opladningsplanlægning for elbiler.

Toyota C-HR+ (foto: Toyota)

Toyota tilbyder en garanti på batterikapaciteten på op til 10 år eller én million kilometer.

De første eksemplarer af C-HR+ forventes til Danmark i slutningen af året. Yderligere information om priser og specifikationer bliver tilgængelig tættere på lanceringen.

Et kig indenfor i Toyota C-HR+

Facelift af Toyota bZ4X

Toyota er kommet sent ind i kampen for dedikerede elbiler, da de satser på flere drivlinjer; brint står eksempelvis højt på deres prioriteringsliste. Således har de kun en enkelt dedikeret elbil på vejene, nemlig den tre år gamle Toyota bZ4X. Den kommer i en ny udgave, der finder vej til Danmark allerede i sensommeren.

Som noget nyt vil den nye udgave kunne fås med to forskellige batteristørrelser, automatisk forvarmning af batteriet, 22 kW on-board charger, nyt ind- og udvendigt design samt en markant højere ydelse på op til 343 hk.

Derudover er Toyota Urban Cruiser på vej senere i år. Bilen kan allerede nu reserveres.

Toyota klar med tredje elbil – lander i Danmark allerede i år